Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 186/06)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμόδιας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ (X) ΠΓΕ ( )

Εθνικός αριθμός φακέλου: 94

1. Αρμόδια εθνική αρχή Ονομασία: Subdirección General de Denominaciones de Calidad y Relaciones Interprofesionales y Contractuales - Dirección General de Alimentación - Subsecretaría de Agricultura, Pesca y Alimentación del Ministerio de Agricultura, Pesca y Alimentación de España

Διεύθυνση: Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10

2. Αιτούσα ομάδα 2.1. Ονομασία: Asociación para la promoción de la Pera de Rincón de Soto

2.2. Διεύθυνση: Avenida Príncipe Felipe, 7 bajo. Rincón de Soto. E-26071 Logroño (La Rioja)

Τηλ. (34) 941 14 19 54

Φαξ (34) 941 14 19 55

2.3. Σύνθεση: Παραγωγός/Μεταποιητής (x) Άλλοι ( )

3. Τύπος προϊόντος: Αχλάδια - Κατηγορία 1.6. Οπωροκηπευτικά και σιτηρά νωπά ή μεταποιημένα.

4. Περιγραφή κατά τη συγγραφή υποχρεώσεων

(σύνοψη των όρων που προβλέπονται στο άρθρο 4 παράγραφος 2)

4.1. Ονομασία: "Peras de Rincón de Soto"

4.2. Περιγραφή: Φρούτα των ειδών Pyrus Communis L, που προέρχονται από τις ποικιλίες Blanquilla και Conferencia των κατηγοριών "Extra" και "I", που προορίζονται για νωπή κατανάλωση.

Το αχλάδι που παράγεται στην προστατευμένη γεωγραφική ζώνη είναι μεγαλύτερο, μακρύτερο, γλυκύτερο και με ελαφρώς σκληρότερο φλοιό και πρασινότερου χρωματισμού απ' ό,τι τα άλλα αχλάδια που παράγονται στις όμορες ζώνες. Τα χαρακτηριστικά αυτά προσδίδουν στο φρούτο μεγαλύτερη εμπορική αξία και πρέπει κατά τη στιγμή της συγκομιδής να πληροί το σύνολο των παρακάτω παραμέτρων:

Σκληρότητα: τιμή που περιλαμβάνεται μεταξύ 5,44-6,12 kg/cm2

Διαλυτά στερεά: περιεκτικότητα σε διαλυτά στερεά 13-19° Brix

Ελάχιστο διαμέτρημα: το διαμέτρημα καθορίζεται από τη μέγιστη διάμετρο στην ισημερινή τομή που πρέπει να είναι 58 mm για τη Blanquilla και 60 mm για την Conferencia.

Russetting natural (φυσικό γυάλισμα), χωρίς τη χρήση γυαλιστικών χημικών προϊόντων.

Ανέπαφος ποδίσκος, ακέραιος, στρογγυλός και όχι σχισμένος, χωρίς κίνδυνο προκλήσεως ζημιών στα άλλα φρούτα.

4.3. Γεωγραφική περιοχή: Η καθορισμένη γεωγραφική ζώνη αποτελείται από τέσσερις κοινότητες της περιοχής της Rioja Baja: Aldeanueva de Ebro, Alfaro, Calahorra και Rincón de Soto, στην τελευταία δε οφείλεται η ονομασία προέλευσης.

Η ζώνη παραγωγής αντιστοιχεί στη ζώνη διατήρησης και συσκευασίας.

4.4. Απόδειξη προέλευσης: Τα αχλάδια πρέπει να προέρχονται από φυτείες και κέντρα συγκέντρωσης οπωροκηπευτικών που βρίσκονται στην προστατευμένη γεωγραφική ζώνη, τα οποία παράγουν αχλάδια των ποικιλιών που προστατεύονται από την προέλευση και είναι εγγεγραμμένα στο μητρώο της "Asociación para la promoción de la Pera de Rincón de Soto"

Οι εν λόγω φυτείες και τα κέντρα παραγωγής οπωροκηπευτικών, εκτός του ότι υπάγονται σε ένα σύστημα αυτοελέγχου, αποτελούν αντικείμενο εξωτερικού ελέγχου που διενεργείται από εξωτερικό οργανισμό πιστοποίησης και ελέγχου με τον οποίο έχει συμβληθεί η ένωση και του οποίου η τήρηση της προδιαγραφής UNE EN 45.011 έχει πιστοποιηθεί από την αρμόδια αρχή (Consejería de Agricultura, Ganadería y Desarrollo Rural del Gobierno de La Rioja), ώστε να διασφαλιστεί κατά τρόπο αμερόληπτο ότι τα αχλάδια που επωφελούνται της ονομασίας πληρούν τις απαιτήσεις που έχουν καθοριστεί στον κανονισμό.

Κάθε εκμετάλλευση ή κέντρο συγκέντρωσης οπωροκηπευτικών ζητεί από την ένωση να εγγραφεί στο "Plan de Control", και ο εξωτερικός οργανισμός ελέγχου και πιστοποίησης με ειδικό έλεγχο πιστοποιεί την ικανότητα του αιτούντα να εγγραφεί στο μητρώο. Εάν ο έλεγχος αυτός είναι θετικός ο ενδιαφερόμενος εγγράφεται στο μητρώο της ενώσεως, η οποία είναι επιφορτισμένη με τη συνεχή του ενημέρωση. Ο εξωτερικός οργανισμός ελέγχου εκπονεί στη συνέχεια ένα "σχέδιο ελέγχου", και αφού τον διενεργήσει, υποβάλει έκθεση η οποία αξιολογείται από την ένωση. Εάν η απόφαση είναι ευνοϊκή, το προϊόν πιστοποιείται, διαβεβαιώνοντας με τον τρόπο αυτό ότι θα διατεθούν στην αγορά συνοδευμένα από την εγγύηση προέλευσης, τα αχλάδια που έχουν ανταποκριθεί σε όλους τους προβλεπόμενους ελέγχους. Δημιουργείται επίσης ένα συμβούλιο συντονισμού, το οποίο αποτελείται από αντιπροσώπους της ενώσεως, του εξωτερικού οργανισμού ελέγχου και πιστοποίησης και της Consejería de Agricultura de La Rioja, η οποία είναι υπεύθυνη για να εγγυηθεί την αμεροληψία της ενώσεως και του εξωτερικού οργανισμού ελέγχου και πιστοποίησης.

Ο εντοπισμός της προέλευσης του προϊόντος διασφαλίζεται από την εξακρίβωση του προϊόντος σε κάθε στάδιο παραγωγής και εμπορίας του.

Οι ετικέτες που τίθενται στο προϊόν είναι αριθμημένες, ο δε αριθμός των χορηγουμένων ετικετών αντιστοιχεί στην ποσότητα του πιστοποιημένου προϊόντος, με τρόπο ώστε να αποφευχθεί αχλάδια που δεν είναι προστατευμένα να φέρουν ετικέτες με το λογότυπο προέλευσης.

4.5. Μέθοδος παραγωγής: Οι τοπικές, ειδικές και αυθεντικές πρακτικές της ζώνης αντιστοιχούν στις ισχύουσες παραδοσιακές πρακτικές από την αρχαιότητα, οι οποίες συνδυάζουν τα ειδικά χαρακτηριστικά της "Pera de Rincón de Soto" που συνδέονται με το γεωγραφικό περιβάλλον, την τεχνογνωσία, το ζήλο και τις φροντίδες των γεωργών και των εμπόρων φρούτων της ζώνης, στους οποίους οφείλεται αυτή η παράδοση της πράγματι αξιόλογης ποιότητας.

Η καλλιέργεια βασίζεται κυρίως στον κατάλληλο σχεδιασμό της φυτείας, με τα δέοντα κριτήρια, και στην καλή εφαρμογή των καλλιεργητικών τεχνικών.

- Το αραίωμα και το κλάδεμα γίνονται χειρωνακτικά.

- Η άρδευση απαγορεύεται κατά τη διάρκεια της άνθησης και κατά τη διάρκεια της περιόδου που προηγείται της συγκομιδής, γιατί μπορεί να προκαλέσει το σχηματισμό ρωγμών οι οποίες μειώνουν την εμπορική αξία των φρούτων, εκτός από την περίπτωση δυσμενών μετεωρολογικών συνθηκών και ύστερα από ρητή άδεια του συμβουλίου συντονισμού.

- Το φαινόμενο της ωρίμανσης είναι βασικής σημασίας όχι μόνο για την παραγωγή φρούτων ποιότητας αλλά επίσης για τη μακρόχρονη και άριστη διατήρησή τους. Για το λόγο αυτό η επιλογή της στιγμής της συγκομιδής είναι κριτικής σημασίας και θα καθοριστεί από τεχνικό συναρτήσει του μεγέθους των φρούτων, του χρώματός τους, του χρώματος των κουκουτσιών, της αντίστασης στην απόσπασή τους από το βλαστό και της σκληρότητας της σάρκας.

- Η συγκομιδή γίνεται πάντα χειρωνακτικά και πραγματοποιείται τουλάχιστον σε δύο χέρια.

- Το φρούτο πρέπει να αποσπάται από το σημείο σύμφυσης του ποδίσκου με το βλαστό, λαμβάνοντας το φρούτο από τη βάση του και τραβώντας το προς τα πάνω. Με τον τρόπο αυτό ο ποδίσκος παραμένει ακέραιος, στρογγυλεμένος και δεν προκαλεί ζημιές στα άλλα φρούτα κατά τη διάρκεια των επεξεργασιών και της αποθήκευσης. Συγκομίζονται μόνο τα φρούτα που είναι απαλλαγμένα από κηλίδες ή παραμορφώσεις και τα οποία έχουν ελάχιστο διαμέτρημα 58 mm για την Βlanquilla και 60 mm για την Conferencia.

- Η μεταφορά γίνεται γρήγορα (δεν πρέπει να περάσουν περισσότερες από έξι ώρες από τη συγκομιδή έως την παράδοση στην αποθήκη) και με καλές συνθήκες.

- Τα κέντρα συγκέντρωσης οπωροκηπευτικών χορηγούν στους γεωργούς τις παλέτες από απολυμασμένο ξύλο και οι οποίες είναι πλήρως καλυμμένες από γεμισμένο οντουλέ χαρτόνι το οποίο είναι στερεωμένο στις πλευρές των παλετών στις οποίες θα πρέπει να τοποθετηθούν τα συγκομιζόμενα αχλάδια. Οι γεωργοί αναλαμβάνουν να μεταφέρουν τις κενές παλέτες στην εκμετάλλευση και να τις επιστρέψουν γεμάτες και ζυγισμένες στην αποθήκη.

- Κατά την άφιξή τους στην αποθήκη, το όνομα του γεωργού, η ημερομηνία και ο αριθμός της εκμετάλλευσης τίθενται στις γεμάτες παλέτες. Τα στοιχεία αυτά θα παραμείνουν στις παλέτες καθ' όλη τη διάρκεια της διατήρησης έως τη φάση της συσκευασίας. Μετά την πρώτη διαλογή, τα αχλάδια τίθενται εκ νέου στις παλέτες προκειμένου να συσκευαστούν. Όλες οι εργασίες αυτές πραγματοποιούνται χειρωνακτικά με μεγάλη φροντίδα, προκειμένου να αποφευχθεί σε κάθε στιγμή η αλλοίωση του προϊόντος.

- Όλα τα κέντρα συγκέντρωσης οπωροκηπευτικών διαθέτουν: συστήματα τα οποία διασφαλίζουν την ξεχωριστή εκφόρτωση των αχλαδιών που επωφελούνται της ονομασίας προέλευσης, ώστε να αποφευχθεί να αναμειχθούν με διαφορετικές ποιότητες κατά τη διάρκεια μεταγενεστέρων επεξεργασιών, και έναν ευρύχωρο χώρο δροσερό και καλώς αεριζόμενο, ώστε τα αχλάδια να ψυχθούν προοδευτικά πριν εισέλθουν στους ψυκτικούς θαλάμους.

- Μετά την κατάλληλη διατήρηση σε συμβατικούς ψυκτικούς θαλάμους ή σε θαλάμους με ελεγχόμενη ατμόσφαιρα, τα αχλάδια ζυγίζονται εκ νέου και συσκευάζονται χειρωνακτικά. Για να γίνει αυτό, τα φρούτα λαμβάνονται ένα ένα μετά τη φάση της διατήρησης, φροντίζοντας να απομακρύνουμε αυτά που παρουσιάζουν ανωμαλίες, και στη συνέχεια τίθενται στην τελική τους συσκευασία για αποστολή ανάλογα με το διαμέτρημά τους.

- Παρουσιάζονται σε ένα μόνο στρώμα, η συσκευασία δε πρέπει να είναι εφοδιασμένη με κυψελοειδές υλικό για να μην καταστραφούν τα αχλάδια από χτυπήματα ή τριβές.

4.6. Δεσμός: Οι πρώτες ιστορικές αναφορές που επιβεβαιώνουν τη σπουδαιότητα της παραγωγής και της εμπορίας των φρούτων στη ζώνη ανάγονται στο 1747, εποχή κατά την οποία το αχλάδι της ποικιλίας blanquilla θεωρείται ως "φρούτο εξωτικό" και καταναλώνεται στη βασιλική αυλή του Φιλίππου V. Από χειρόγραφα του 1752 διαπιστώνεται ότι η καλλιέργεια και η συγκομιδή των αχλαδιών γινόταν ήδη κατά την ημερομηνία αυτή στην κοινότητα Rincón de Soto.

Των δέκατο ένατο αιώνα, ο Alfaro διέθετε στο εμπόριο τα εκλεκτά φρούτα του και τα εξαιρετικά αχλάδια Βlanquillas, σε ολόκληρη την Ισπανία και στο εξωτερικό, τα δε αχλάδια της ποικιλίας Conferencia άρχισαν να αποκτούν σπουδαιότητα.

Εξάλλου, η ποιότητα ή τα ειδικά χαρακτηριστικά των "Peras de Rincón de Soto" οφείλονται κυρίως, και μάλιστα αποκλειστικά, στο γεωγραφικό περιβάλλον με τους φυσικούς και ανθρώπινους παράγοντές του, πέραν του γεγονότος ότι η παραγωγή, η διατήρηση και η συσκευασία διενεργούνται στην καθορισμένη γεωγραφική ζώνη.

Φυσικοί παράγοντες: ο χώρος καλλιέργειας της αχλαδιάς στις χαμηλές αναβαθμίδες των ποταμών Ebro, Cidacos και Alhama είναι ιδανική για την καλή ανάπτυξη αχλαδιών εξαιρετικής ποιότητας, δεδομένου ότι η ζώνη αυτή είναι επίπεδη, ανοικτή, χωρίς εμπόδια, καλώς αεριζόμενη, βαθιά, υγρή, περατή, υγιής, απαλλαγμένη από ενεργό άσβεστο και πηλό ή πυριτικά αργιλικά υλικά, πράγμα που διασφαλίζει υψηλό δείκτη ακτινοβολίας με τον οποίο αποφεύγονται οι παγετοί λόγω εξάτμισης και υπάρχει φυσική εμφάνιση του Russetting με την επίδραση της ομίχλης, χωρίς να απαιτείται η χρήση χημικών προϊόντων που καίνε την επιφάνεια του φρούτου.

Όμως είναι το κλίμα της προστατευμένης γεωγραφικής ζώνης που επηρεάζει σαφώς το χρώμα, τη γεύση, το διαμέτρημα, την οξύτητα, τη συνεκτικότητα και την υψηλή περιεκτικότητα σε διαλυτά στερεά που υπάρχουν μόνο στα αχλάδια της περιοχής Rincón de Soto.

Οι υψηλές μέσες θερμοκρασίες (21 °C τον Ιούνιο), χωρίς μεγάλο νυκτερινό εύρος και χωρίς παγετό, ευνοούν την ταχεία ανάπτυξη των φρούτων. Ωστόσο, κατά τη φάση της ωρίμανσης, η μείωση της διάρκειας των ημερών, η νυκτερινή αντίθεση θερμοκρασίας και ο μεγάλος αριθμός ωρών με ηλιοφάνεια είναι η βασική αιτία ώστε οι "Peras de Rincón de Soto" να έχουν υψηλότερη περιεκτικότητα σε διαλυτά στερεά (13-19 ° Brix) απ' ό,τι όμορες γεωγραφικές ζώνες, η περιεκτικότητα δε σε ζάχαρη σε συνδυασμό με την οξύτητα είναι τα δύο στοιχεία που καθορίζουν τη γεύση.

Από την άλλη πλευρά, η αντίθεση μεταξύ των καλοκαιρινών ημερήσιων θερμοκρασιών και των δροσερών νυκτερινών θερμοκρασιών κατά την περίοδο που προηγείται της συγκομιδής καθορίζει τη χαρακτηριστική σκληρότητα και υφή, ενώ οι υψηλές θερμοκρασίες που παρατηρούνται κατά τη διάρκεια της περιόδου ωριμάνσεως προκαλούν την εκπομπή πτητικών ουσιών, κυρίως αιθυλενίου και αρωματικών ουσιών, που προσδίδουν στα αχλάδια Rincón de Soto το ιδιαίτερό τους άρωμα.

Ανθρώπινοι παράγοντες: τέλος οι παραδοσιακές και ειδικές πρακτικές στη ζώνη αποτελούν στοιχείο δεσμού μεταξύ των ειδικών χαρακτηριστικών των "Peras de Rincón de Soto" και του γεωγραφικού και ανθρώπινου περιβάλλοντος.

Με τον τρόπο αυτό το σύστημα διατήρησης των εδαφών που βασίζεται σε μεικτές τεχνικές είναι το πλέον διαδεδομένο στην προστατευόμενη γεωγραφική ζώνη. Συνίσταται στο να διατηρούνται συγχρόνων οι λεκάνες των δένδρων (σε ελεύθερες φυτείες) ή οι σειρές (στην περίπτωση επιτοίχειας καλλιέργειας), απαλλαγμένες από ζιζάνια με τη χρήση ζιζανιοκτόνων, και το υπόλοιπο έδαφος, να καλύπτεται πλήρως από βλάστηση. Ο αναπόφευκτος ανταγωνισμός με τις συνθήκες αυτές μεταξύ φυτών και φυτικής κάλυψης μπορεί να εξαλειφθεί με την προσθήκη νερού και θρεπτικών στοιχείων σε επαρκή ποσότητα ώστε να είναι δυνατή η μη ανταγωνιστική αύξηση. Μεριμνώντας για να φθάσουμε σε κατάλληλη σχέση μεταξύ καρπών/βλάστησης οι γεωργοί προβαίνουν σε χειρωνακτικό αραίωμα και κλάδεμα, διασφαλίζοντας κατάλληλο αριθμό φρούτων ανά δέντρο και επιτρέποντας να αυξηθεί το διαμέτρημα και η γλυκύτητα των φρούτων χωρίς να ζημιώνουν την υφή και την ισορροπία του δέντρου. Ομοίως, η χειρωνακτική μέθοδος συγκομιδής, που συνίσταται στο να παίρνουμε το φρούτο από τη βάση και να το τραβούμε προς τα πάνω, έχει ως αποτέλεσμα ο ποδίσκος να παραμένει ακέραιος στρογγυλεμένος και χωρίς ακίδες, και με τον τρόπο αυτό αποφεύγονται οι ζημιές στα άλλα φρούτα κατά τις επεξεργασίες και την αποθήκευση.

4.7. Οργανισμός επιθεώρησης: Ονομασία: Instituto de Calidad Agroalimentaria de La Rioja

Διεύθυνση: Avenida de La Paz, 8-10, E-26071 Logroño (La Rioja)

Τηλ. (34) 941 29 16 00

Φαξ (34) 941 29 16 02

Το "Instituto de Calidad Agroalimentaria de La Rioja", ως αρμόδιο όργανο σε θέματα ονομασίας ποιότητας της κυβέρνησης της Rioja, διασφαλίζει προσωρινά τις λειτουργίες ελέγχου.

4.8. Επισήμανση: Στις ετικέτες πρέπει να αναγράφεται υποχρεωτικά η ένδειξη Denominación de Origen Protegida (Προστατευμένη Ονομασία Προέλευσης) "Peras de Rincón de Soto" και ο λογότυπος που εκδίδεται από την Estructura de Control Externo.

4.9. Εθνικές απαιτήσεις - Νόμος οργανικός 3/1982, της 9ης Ιουνίου 1982, σχετικά με το καθεστώς αυτονομίας της Rioja (όπως τροποποιήθηκε από τους οργανικούς νόμους 3/1994, της 24ης Μαρτίου 1994, και 2/1999, της 7ης Ιανουαρίου 1999).

- Νόμος 3/1995, της 8ης Μαρτίου 1995, για τον καθορισμό του νομικού καθεστώτος της κυβέρνησης και της δημόσιας διοίκησης της αυτόνομης κοινότητας της Rioja.

- Νόμος 30/1992, της 26ης Νοεμβρίου 1992. Νομικό καθεστώς των δημοσίων διοικήσεων και της κοινής διοικητικής διαδικασίας.

- Απόφαση της 25ης Ιανουαρίου 1994 για τον προσδιορισμό της αντιστοιχίας μεταξύ της ισπανικής νομοθεσίας και του κανονισμού (ΕΟΚ) αριθ. 2081/92 σε θέματα ονομασίας προέλευσης και γεωγραφικών ενδείξεων των αγροτικών προϊόντων και των τροφίμων.

- Βασιλικό διάταγμα 1643/1999, της 22ας Οκτωβρίου 1999, για τη ρύθμιση της διαδικασίας υποβολής αιτήσεων εγγραφής στο κοινοτικό μητρώο των Προστατευμένων Ονομασιών Προέλευσης και των Προστατευμένων Γεωγραφικών Ενδείξεων.

Αριθ. ΕΚ: ES/00251/02.09.19.

Ημερομηνία παραλαβής της πλήρους αίτησης: 14 Απριλίου 2003.